GRU-WORS-RESEP afgesluk met BOERETROOS! deur Ffeerg xuoreL | Bydraes | Woes - Kreatiewe platform vir Afrikaans
Titel: GRU-WORS-RESEP afgesluk met BOERETROOS!
Datum gepubliseer: 07 May 2013
Die manne het almal die skoot hoog deur gehad. Die sexy blondine van Johannesburg het nie net opslae in die dorp gemaak nie daar was behoorlik amok! Sy het vir drie maande afloswerk by dokter Scott kom doen want sy sekretaresse was met kraamverlof. Die manne het jag gemaak. Die apteker se naskeermiddels was uitverkoop en in die kroeg is daar sommer 'n hele paar bottels op koppe gebreek oor die aanvallige Lettie. En kon sy haar agterhoede fraai skommel as sy op haar hoë stiletos in die straat aftrippel, deeglik bewus van die oë wat haar volg! Die manne het op minus ses grade, in doodsweet uitgeslaan! Hy wat Axel van Zyl gedoop is, was haar keuse. Die stil teruggetrokke reus. Die dorp se slagter. Onaangeraak. Of wulpse Lettie as predikantsvrou sou deug, was 'n ope vraag maar tot jong dominee Theo het sy flikkers gegooi. Die dag toe hulle gebooie laat lees het, het hy Ds. Theo se gesig dopgehou. Die gedeelte van die Woord "jy mag nie jou naaste se vrou begeer nie" het vlak in sy oë gelê, maar Lettie was syne. Sy jeug en weermag dae was bitter. Die gedurige verwysing na sy minder bedeeltheid het hom later erg gegrief, spesifiek as die manne hom gespot het met: "Axel, jy kan bly wees die byl het net halfpad gekap anders was jy wragtig knipmes! Hahahahaha….." Van daardie dag af is sy bynaam Byl, Byl van Zyl. Om te kompenseer vir sy tekortkoming, volgens sy ma 'n genetiese oorerflike toestand, maar darem nie dat hy nie in staat sal wees nie, solank die gewilligheid net daar is, het hy rugby vir liggamsbou as sportsoort verruil. Hy was keelvol vir die manne se skeef afloer, vermakerige grinnik en dan luidrugtige afskudgeluide. Vir hom het dit geklink soos 'n bulldog wat pap vreet en het toe maar versigtig teruggehou totdat niemand in sig was nie. Hy hoop nie hy het nierskade opgedoen nie. Van hierdie kompleks het skone Lettie nie geweet nie. Haar klokhelder stem en bewonderende oë vir sy perfekte manlike liggaam, was vir hom salf op sy stukkende gemoed.
Die troudag breek aan en Byl van Zyl is aan die sweet. Die wittebroodnag lê voor, sy nagmerrie het begin. Soos hy gevrees het, is Lettie se oë eers groot van skok, toe lag sy…… lank en histeries soos 'n Lesoto ambulans-sirene, op vol spoed. Toe knak iets in hom. Voor hom sien hy die grynsende gesigte in 'n waas van waansinnige histerie en hy slaan. Ongelukkig was Lettie se nekkie nie teen die slag bestand nie en knak. Byl dra haar soos 'n afnek mossie kar toe, sit haar in die kattebak en ry na sy slaghuis toe. Tussen die skaap en beeskarkasse hang hy vir lettie aan die agterpote op. Kop ondertoe en sluit die koelkamer.
Die gemeenskap was in afgryse, dat Lettie nou so kon uitdraai om op hulle huweliksaand die pad te vat terug Johannesburg toe en arme Byl net so te los! "Wys jou" word daar so agter die koppies boeretroos gefluister, "dit is nie net spiere wat saak maak nie, daar is 'n laaaang storie agter die storie" Arme Byl, dat sy tekortkoming nou in so 'n debakel moes eindig. Die dag na die troue het die vleissaag begin oortyd werk en sy maat was die worsstopper. Die gemeenskap het net kop geskud en uit nuuskierigheid en ook dan belangstelling, die slaghuis se drumpel deurgetrap.
Byl se "special" op sy wors was 'n treffer! Vir dominee Theo is 'n kilogram "Byl Special" eintlik "Lettie Special" gratis afgelewer. Vir jare daarna kon niemand verstaan wat met Byl se wors-resep verkeerd gegaan het nie, dit het net nie meer daardie "special" smaak soos kort na Byl troue, in gehad nie en die lokasiehonde het blink verhaar rondgeloop van al die gratis bene.
Byl se wors
Hiehie... lekker giggel ek nou. Vat so vroumens!
7 jaar 8 maande 2 weke 5 dae 22 ure oud
Dis nou grillerig verby!!!
7 jaar 8 maande 3 weke 2 dae 21 ure oud
Rilling op rilling
Jou storie is sooo grillerig, mens kan die creeps kry, maar jy lees aan. Stunning skryfstyl!!!
Het jy ooit "Fried Green Tomatoes" gesien?
7 jaar 8 maande 3 weke 3 dae 6 ure oud
Sjoe! Dis grillerig. Waar kom jy aan die ideës? Sowaar, mens weet deesdae nie meer watse vleis in die worsresep is nie. Goeie storie...baie goed aangebied